《兰州行》
明代·蒋薰

金城睥睨蔽旌旄，届注黄河深作濠。关门西通沙井曲，塞垣东绕摩云高。

汉家防羌赵营平，能逐先零使遁逃。至今皋兰绝毳窟，维舟铁柱铭功劳。

河间礼乐真龙种，梁苑词华落凤毛。炎衰无复灵光殿，金天观外生蓬蒿。

设网洪流鲂鱮泣，合围空碛虎狼号。将军已定天山箭，节度从容佩吕刀。

五泉不敢来饮马，哥舒休使战临洮。

作者简介：（1610—1693）明末清初浙江嘉兴人，字丹崖。明崇祯九年举人，三应会试不中。入清，吏部按籍授缙云县教谕，迁甘肃伏羌知县。落职归，自称南村退叟，终年不入城市，日以诗文自课。有《留素堂集》。